Grupperne har åbenlyse navne som ’Hælergruppen Nordjylland’ og ’Det Sorte Marked’. Alligevel har politiet svært ved at stoppe dem.

3,7 millioner danskere har en Facebook-profil. Her lægger vi hverdags- og feriebilleder ud og deler vores liv med venner og bekendte.

Men det sociale netværk har også en mørk side.

Station 2 afdækker torsdag den 22. februar et netværk af danske hælergrupper på Facebook. Herfra foregår helt åbenlyst salg og køb af stjålne og ulovlige varer. Og udbuddet er stort. Man kan få PH-lamper til spotpris, knive og sågar pistoler.

Senest er en 22-årig mand fra Aarhus kendt skyldig for groft hæleri af designmøbler. Det skriver TV 2 Østjylland.

Her sælges en Louvre-lampe fra Poul Henningsen til 7000 kroner. Lampen koster normalt over 30.000 kroner fra ny.

Personen nedenunder vil købe alt fra landbrugsmaskiner til dyre designmøbler og ure i topklassen. Han opfordrer eventuelle sælgere til at kontakte ham gennem app'en WICKR - en krypteret beskedtjeneste.

Findes i hele landet

Grupperne er såkaldte lukkede grupper. Det vil sige, at man skal søge om optagelse og derefter godkendes af gruppens administratorer for at få adgang til indholdet.

Typisk foregår godkendelsen ved, at man skal kende én, som allerede er i den gruppe, man ansøger om at blive medlem af.

Hvis man godkendes får man adgang til alle de opslag, som er skrevet i gruppen. Og det er ikke kun en lille, udvalgt skare, der begår sig i hælergrupperne.

Gruppen herunder har over 1000 medlemmer. Den har også et regelsæt, som opfordrer til, at man benytter en falsk profil.

"Hælergruppen" begrænser sig ikke kun til Nordjylland. Den har også søstergrupper i både Midt- og Sønderjylland.

Lovgivning stopper politiet

Hos politiet er de bekendt med gruppernes eksistens, samt hvad der foregår i dem. Men lovgivningen gør det svært for politiet at efterforske dem, da det er forbrydelsens størrelse, der afgør, om de må infiltrere grupperne.

Når Facebook for eksempel finder pornografi på deres side, er de jo hurtige til at fjerne det Michael Kjeldgaard, Chef, Rigspolitiets Nationale Efterforskningscenter

Politiet må gerneoprette falske profiler og blive medlem af grupperne, men de må ikke udgive sig for at være hverken køber eller sælger. Der skal samtidig være en begrundet mistanke for, at forbrydelsen, der begås, udløser en straf på minimum seks års fængsel for at efterforske.

- Der er regler for, hvornår vi må gå ind i grupperne og for eksempel agere som en interesseret køber. Sådan et indgreb skal godkendes af en dommer, og det kræver nogle helt særlige paragraffer i straffeloven, siger Michael Kjeldgaard, der er chef for Rigspolitiets Nationale Efterforskningscenter.

Købere og sælgere rykker typisk samtalen over på krypterede beskedtjenester, når de endelige handler med ulovlige varer skal ske. Og når det samtidig er falske profiler på Facebook, der bruges til at skabe kontakten mellem køber og sælger, er det meget svært for politiet at følge med i, hvad der sker.

Derfor så Michael Kjeldgaard gerne, at mediegiganten hjalp politiet med at komme grupperne til livs:

- Når Facebook for eksempel finder pornografi eller racistiske udtalelser på deres side, er de jo hurtige til at fjerne det. Jeg så gerne, at de gjorde det samme med hælergrupperne. Så kan man stoppe den her kriminalitet på de sociale medier.

Station 2 har i flere uger forsøgt at få et interview med Facebook og forelægge vores dokumentation for dem. De har ikke ønsket at stille op.

Se med den 22. februar på TV 2, når Station 2 stiller skarpt på hælergrupperne.